Kovsie dood in haar Bloem-woonstel gekry | Netwerk24
Kovsie dood in haar Bloem-woonstel gekry
Deur André Damons 04 November 2019 17:47
’n Eerstejaarstudent aan die Universiteit van die Vrystaat (UV) se Bloemfontein-kampus is Sondag dood in haar woonstel in die stad gevind.
Shakira van Staden (18).Foto: Facebook/Shakira van Staden
Shakira van Staden (18), van De Aar in die Noord-Kaap, het vermoedelik haar eie lewe geneem. Haar lyk is Sondag in haar woonstel in Universitas, Bloemfontein, gevind.
Haar dood kom net sowat vyf weke ná haar ma se dood.
Brig. Motantsi Makhele, polisiewoordvoerder, sê Shakira se woonstelmaat, ook ’n student van De Aar af, het Sondag omstreeks 12:30 op haar lyk afgekom.
Shakira is in ’n sittende posisie in die hoek van haar kamer gevind.
“Die oorledene het merke aan haar nek gehad en daar was ’n swart doek wat van die boonste handvatsel van ’n kas gehang het,” sê Makhele.
Van Staden het B.Admin studeer en was in haar eerste jaar, het Lacea Loader, UV-woordvoerder, Maandag gesê.
“Die bestuur van die universiteit is hartseer om aan te kondig dat een van sy studente gesterf het. Sy het glo oor die naweek haar eie lewe geneem. Die bestuur dra hul opregte meegevoel namens die hele universiteitsgemeenskap aan die familie en vriende van Shakira oor en wens hulle sterkte toe in die moeilike tyd,” sê Loader in ’n verklaring aan Netwerk24.
Makhele sê volgens die voorlopige ondersoek het Shakira se woonstelmaat die vorige aand die woonstel verlaat en met haar terugkeer op haar lyk afgekom.
Meer oor: Universiteit Van Die Vrystaat (Uv) | Lyk Gevind | Polisie-Ondersoek
Kovsies hou stille protes teen geslagsgeweld
Regulasies bespreek vir studentehuise in Bfn